Document ID: 32008D0023

ΑΠΌΦΑΣΗ ΤΗΣ ΕΠΙΤΡΟΠΉΣ
της 12ης Νοεμβρίου 2007
βάσει της οποίας εγκρίνεται, σύμφωνα με την οδηγία 92/43/ΕΟΚ του Συμβουλίου, πρώτος ενημερωμένος κατάλογος των τόπων κοινοτικής σημασίας για την ατλαντική βιογεωγραφική περιοχή
[κοινοποιηθείσα υπό τον αριθμό Ε(2007) 5396]
(2008/23/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 92/43/ΕΟΚ του Συμβουλίου, της 21ης Μαΐου 1992, για τη διατήρηση των φυσικών οικοτόπων καθώς και της άγριας πανίδας και χλωρίδας (1), και ιδίως το τρίτο εδάφιο του άρθρου 4 παράγραφος 2,
Εκτιμώντας τα ακόλουθα:
(1)
Η ατλαντική βιογεωγραφική περιοχή αναφέρεται στο άρθρο 1 στοιχείο γ) σημείο iii) της οδηγίας 92/43/ΕΟΚ, και καλύπτει την επικράτεια της Ιρλανδίας, των Κάτω Χωρών και του Ηνωμένου Βασιλείου καθώς και τμήματα του Βελγίου, της Δανίας, της Γαλλίας, της Γερμανίας, της Πορτογαλίας και της Ισπανίας, όπως προσδιορίζεται στο βιογεωγραφικό χάρτη που εγκρίθηκε στις 25 Απριλίου 2005 από την επιτροπή η οποία έχει συσταθεί βάσει του άρθρου 20 της εν λόγω οδηγίας και η οποία εν προκειμένω αναφέρεται ως «επιτροπή οικολογικών ενδιαιτημάτων».
(2)
Είναι ανάγκη στο πλαίσιο της διαδικασίας που άρχισε από το 1995, να επιτευχθεί περαιτέρω πρόοδος όσον αφορά τη συγκρότηση του δικτύου Natura 2000, το οποίο αποτελεί καθοριστικής σημασίας συνιστώσα της προστασίας της βιοποικιλότητας στην Κοινότητα.
(3)
Ένας αρχικός κατάλογος των τόπων κοινοτικής σημασίας για την Ατλαντική βιογεωγραφική περιοχή, κατά την έννοια της οδηγίας 92/43/ΕΟΚ, εγκρίθηκε με την απόφαση 2004/813/EΚ της Επιτροπής (2). Βάσει του άρθρου 4 παράγραφος 4 και του άρθρου 6 παράγραφος 1 της οδηγίας 92/43/ΕΟΚ, τα εμπλεκόμενα κράτη μέλη οφείλουν να χαρακτηρίσουν τους τόπους που περιλαμβάνονται στον αντίστοιχο κατάλογο τόπων κοινοτικής σημασίας για την Ατλαντική βιογεωγραφική περιοχή ως ειδικές ζώνες διατήρησης το ταχύτερο δυνατό και το αργότερο εντός έξι ετών, καθορίζοντας συγκεκριμένες προτεραιότητες όσον αφορά τη διατήρηση των ειδών και τα απαραίτητα μέτρα διατήρησης.
(4)
Στο πλαίσιο της δυναμικής προσαρμογής των δικτύων Natura 2000, επανεξετάζονται οι κατάλογοι των τόπων κοινοτικής σημασίας. Ως εκ τούτου, κρίνεται απαραίτητη η ενημέρωση του αρχικού καταλόγου.
(5)
Εξάλλου, η ενημέρωση του αρχικού καταλόγου των τόπων κοινοτικής σημασίας της Ατλαντικής βιογεωγραφικής περιοχής είναι αναγκαία για να συμπεριληφθούν και οι επιπλέον τόποι που έχουν προταθεί μετά το 2004 από τα κράτη μέλη ως τόποι κοινοτικής σημασίας για την Ατλαντική βιογεωγραφική περιοχή κατά την έννοια του άρθρου 1 της οδηγίας 92/43/EΟΚ. Οι υποχρεώσεις που απορρέουν από το άρθρο 4 παράγραφος 4 και το άρθρο 6 παράγραφος 1 της οδηγίας 92/43/ΕΟΚ ισχύουν το ταχύτερο δυνατό και το αργότερο εντός έξι ετών από την έγκριση του πρώτου ενημερωμένου καταλόγου τόπων κοινοτικής σημασίας για την Ατλαντική βιογεωγραφική περιοχή.
(6)
Εξάλλου, η ενημέρωση του αρχικού καταλόγου τόπων κοινοτικής σημασίας για την Ατλαντική βιογεωγραφική περιοχή είναι απαραίτητη ώστε να ληφθούν δεόντως υπόψη τυχόν αλλαγές στις πληροφορίες που υποβάλλουν σχετικά με τους επιμέρους τόπους τα κράτη μέλη μετά την έγκριση του κοινοτικού καταλόγου. Από αυτή την άποψη, ο πρώτος ενημερωμένος κατάλογος τόπων κοινοτικής σημασίας για την Ατλαντική βιογεωγραφική περιοχή αποτελεί κωδικοποιημένη μορφή του αρχικού καταλόγου τόπων κοινοτικής σημασίας για την Ατλαντική βιογεωγραφική περιοχή. Ωστόσο, επιβάλλεται να τονιστεί ότι οι υποχρεώσεις που απορρέουν από το άρθρο 4 παράγραφος 4 και το άρθρο 6 παράγραφος 1 της οδηγίας 92/43/ΕΟΚ είναι εφαρμοστέες το ταχύτερο δυνατόν και το αργότερο εντός έξι ετών από την ημερομηνία έγκρισης του αρχικού καταλόγου τόπων κοινοτικής σημασίας για την Ατλαντική βιογεωγραφική περιοχή.
(7)
Για την Ατλαντική βιογεωγραφική περιοχή, οι κατάλογοι των προτεινόμενων τόπων κοινοτικής σημασίας κατά την έννοια του άρθρου 1 της οδηγίας 92/43/ΕΟΚ διαβιβάστηκαν στην Επιτροπή μεταξύ Μαρτίου 2002 και Σεπτεμβρίου 2006 εκ μέρους των άμεσα ενδιαφερόμενων κρατών μελών, σύμφωνα με το άρθρο 4 παράγραφος 1 της οδηγίας.
(8)
Οι κατάλογοι των προτεινόμενων τόπων συνοδεύονταν από πληροφορίες για έκαστο εξ αυτών, υπό τη μορφή του δελτίου που θεσπίστηκε με την απόφαση 97/266/EΚ της Επιτροπής, της 18ης Δεκεμβρίου 1996, που αφορά το έντυπο πληροφοριών για τους προτεινόμενους τόπους Natura 2000 (3).
(9)
Οι εν λόγω πληροφορίες περιλαμβάνουν τον πλέον πρόσφατο και οριστικό χάρτη του τόπου που διαβιβάζει το αντίστοιχο κράτος μέλος, την ονομασία του τόπου, τη θέση και το μέγεθός του, καθώς και τα δεδομένα που παρέχονται κατ’ εφαρμογήν των κριτηρίων του παραρτήματος ΙΙΙ της οδηγίας 92/43/EΟΚ.
(10)
Βάσει του σχεδίου καταλόγου που συνέταξε η Επιτροπή σε συμφωνία με έκαστο των άμεσα ενδιαφερομένων κρατών μελών, στο οποίο επίσης αναφέρονται οι τόποι που φιλοξενούν τύπους οικολογικών ενδιαιτημάτων ή βιολογικά είδη προτεραιότητας, θα πρέπει να εγκριθεί ενημερωμένος κατάλογος επιλεγμένων τόπων κοινοτικής σημασίας για την Ατλαντική βιογεωγραφική περιοχή.
(11)
Οι γνώσεις όσον αφορά την ύπαρξη και την κατανομή των διάφορων τύπων οικολογικών ενδιαιτημάτων και ειδών εξελίσσονται συνεχώς, συνεπεία της επιτήρησης που έχει επιβληθεί σύμφωνα με το άρθρο 11 της οδηγίας 92/43/EΟΚ. Ως εκ τούτου, η αξιολόγηση και η επιλογή των τόπων σε κοινοτικό επίπεδο πραγματοποιήθηκε χρησιμοποιώντας τις βέλτιστες διαθέσιμες πληροφορίες.
(12)
Ωστόσο, ορισμένα από τα κράτη μέλη δεν έχουν προτείνει αρκετούς τόπους και δεν έχουν, κατά συνέπεια, ανταποκριθεί στις απαιτήσεις της οδηγίας 92/43/ΕΟΚ για ορισμένους τύπους οικολογικών ενδιαιτημάτων και ορισμένα βιολογικά είδη. Για τα εν λόγω βιολογικά είδη και τύπους οικολογικών ενδιαιτημάτων, δεν είναι δυνατόν, ως εκ τούτου, να θεωρηθεί ότι το δίκτυο έχει ολοκληρωθεί. Εντούτοις, λαμβάνοντας υπόψη τις παρατηρηθείσες καθυστερήσεις ως προς την παραλαβή των πληροφοριών και την επίτευξη συμφωνιών με τα κράτη μέλη, η Επιτροπή θεωρεί ότι θα έπρεπε να εγκριθεί ένας πρώτος ενημερωμένος κατάλογος τόπων ο οποίος, εν συνεχεία, να αναθεωρηθεί σύμφωνα με τις διατάξεις του άρθρου 4 της οδηγίας 92/43/EΟΚ.
(13)
Δεδομένου ότι εξακολουθούν να είναι ατελείς οι γνώσεις όσον αφορά την ύπαρξη και την κατανομή των τύπων των φυσικών ενδιαιτημάτων του παραρτήματος Ι και των ειδών του παραρτήματος ΙΙ της οδηγίας 92/43/ΕΟΚ που απαντούν τόσο στα θαλάσσια εγχώρια ύδατα, όσο και στα θαλάσσια ύδατα υπό εθνική δικαιοδοσία πέραν των χωρικών, είναι αδύνατο να συναχθούν συμπεράσματα για το κατά πόσο εν προκειμένω το δίκτυο έχει ήδη ολοκληρωθεί. Ο κατάλογος θα πρέπει να αναθεωρηθεί, εφόσον χρειαστεί, για τους διάφορους τύπους φυσικών ενδιαιτημάτων και ειδών σύμφωνα με τις διατάξεις του άρθρου 4 της οδηγίας 92/43/EΟΚ.
(14)
Για λόγους σαφήνειας και διαφάνειας, επιβάλλεται να αντικατασταθεί η απόφαση 2004/813/EΚ.
(15)
Τα μέτρα που προβλέπει η παρούσα απόφαση είναι σύμφωνα με τη γνώμη της επιτροπής οικολογικών ενδιαιτημάτων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Ο πρώτος ενημερωμένος κατάλογος τόπων κοινοτικής σημασίας για την Ατλαντική βιογεωγραφική περιοχή σύμφωνα με το τρίτο εδάφιο του άρθρου 4 παράγραφος 2 της οδηγίας 92/43/ΕΟΚ επισυνάπτεται ως παράρτημα στην παρούσα απόφαση.
Άρθρο 2
Καταργείται η απόφαση 2004/813/EΚ.
Άρθρο 3
Η παρούσα απόφαση απευθύνεται στα κράτη μέλη.
Βρυξέλλες, 12 Νοεμβρίου 2007.

Labels: 12
18
20